
[bookmark: OLE_LINK1][bookmark: OLE_LINK2]NAIDOO WEN NRC2-NAVIGATORSTITEL, TERWYL JONES DIE SEISOEN IN DIE DULLSTROOM-TYDREN IN DIE TWEEDE PLEK AFSLUIT


TOYOTA GAZOO Racing Suid-Afrika (TGRSA) het sy 2026- nasionale tydrenkampioenskaps-veldtog (NRC) Saterdag in die TRAC N4-Dullstroom-tydren afgesluit, met Mark Jones en Kes Naidoo in die tweede plek in die NRC2-klas – ’n uitslag wat Naidoo die NRC2-kampioenskap vir navigators besorg het en Jones as die naaswenner op die jaerspuntelys agter die klaswenner, Bruce Swatton, bevestig het.

Die eindronde in Mpumalanga het sy reputasie as ’n strawwe tydren gestand gedoen. 

Johan Strauss en Caro Storm het die pas vroeg tydens die openingsneltrajekte in hul Subaru Impreza aangegee, gevolg deur Dawie van der Merwe en Matt Kohler kort op hul hakke. Bruce Swatton en Craig Reyneke was derde, Lynton Swatton en Tommy Coetzee vierde en Jones en Naidoo in hul Toyota GR Yaris vyfde. Saterdag se verloop was deurslaggewend: Strauss was die eerste van die voorlopers wat hom aan die ren moes onttrek, gevolg deur Van der Merwe, waarna Swatton se motor twee sneltrajekte voor die einde verwoestend gerol het. Hy is uit voorsorg na die hospitaal geneem, maar buiten ’n paar kneusplekke gaan dit goed met hom. Lynton Swatton en Coetzee het die klasoorwinning weens hierdie onttrekkings behaal, terwyl Jones en Naidoo tweede geëindig het.

Jones en Naidoo se naweek was self nie sonder voorvalle nie. ’n Harde landing oor ’n driedubbele hobbel vier kilometer voor die einde van Vrydag se laaste sneltrajek het die GR Yaris se verkoeler, tussenkoelerpype en uitlaatstelsel beskadig, wat die motor sonder krag gelaat het. Hulle was kortliks in die sneltrajek gestrand voordat hulle die motor weer aan die gang gekry en tot die dienspunt aangekruip het. TGRSA se werktuigkundiges het deur die nag gewerk om die beskadigde komponente te vervang en die motor was Saterdagoggend terug op volle sterkte vir ’n skoon rendag sonder voorval, wat die goeie resultaat tuisgebring het.

“Ons het hard op die neus van die motor geland en heelwat skade aangerig – aan die onderkant van die verkoeler, aan die tussenverkoeler en aan die pype; boonop is die uitlaatpyp platgedruk, wat beteken ons het geen krag gehad nie,” het Jones gesê. “Ons het werklik gedink ons ​​is uit die tydren en sou op die roete vasval. Uiteindelik, deur versigtig met die koppelaar te werk, het ons dit weer aan die beweeg gekry en die eindpunt stadig bereik. Die TGRSA-werktuigkundiges het deurnag uitstekende werk gedoen om die motor vir Saterdag gereed te kry en daarna het ons dit net veilig tot by die eindpunt gebring – wat ons eintlike ​​doelwit was.”

Jones het die 2026-seisoen in die tweede plek in die NRC2-jaerskampioenskap afgesluit met 118 punte – 11 punte agter die kampioen, Bruce Swatton (129 punte), en agt punte voor Lynton Swatton (110 punte) in die derde plek. 


Naidoo se bestendigheid deur die jaar is met die NRC2-navigatorstitel beloon; hy het met 118 punte geëindig, voor Tommy Coetzee met 110 punte.

“Dit was ’n uitstekende seisoen,” het Jones gesê. “Ons was nooit onder druk om punte aan te teken of podiumposisies te jaag nie – dit het altyd gegaan oor ontwikkeling, om die nodige kilometers af te lê en die motor veilig by die eindstreep te kry. As jy kyk waar hierdie motor begin het – amper ’n padmotor met ’n rolhok – en waar dit nou is, dan is dit ’n ware tydrenmotor. Missie voltooi,” het Jones afgesluit.

Die TGRSA-spanbestuurder, Leeroy Poulter, het gesê hierdie jaar “was werklik ’n leerkurwe vir ons”. 

“Ons het die seisoen met ’n handratkas en standaardvering begin en die motor ontwikkel in iets wat werklik vir die NRC2-kampioenskap kan meeding. Wat die GR Yaris betref, het Mark en Kes vroeg in die seisoen hul uitdagings gehad, maar hul samewerking het mettertyd aansienlik verbeter en hulle lees nou die notas baie goed saam.”

Noudat die 2026-seisoen afgehandel is, sien die hele TGRSA-span reeds uit na die 2027-veldtog, wat moontlik met ’n uitbreiding van die program gepaard sal gaan.

